เผย 2 รายชื่อผ่านเข้าประมูลรถเมล์ NGV เคาะราคา 22 เม.ย.นี้
ขสมก.เผยรายชื่อ 2 บริษัทผ่านคุณสมบัติเข้าประกวดราคาโครงการจัดซื้อรถโดยสารปรับอากาศใช้เชื้อเพลิงธรรมชาติ (NGV) จำนวน 489 คัน จากผู้ยื่นข้อเสนอทั้งหมด 5 ราย ล่าสุดราคากลางยังคงอยู่ที่ 3.65 ล้านบาท/คัน
17 เม.ย. 2558

นางปราณี ศุกระศร กรรมการและรักษาการผู้อำนวยการ องค์การขนส่งมวลชนกรุงเทพ (ขสมก.) เปิดเผยถึงการประกวดราคาโครงการจัดซื้อรถโดยสารปรับอากาศใช้เชื้อเพลิงธรรมชาติ (NGV) จำนวน 489 คัน มีบริษัทที่ผ่านคุณสมบัติและด้านเทคนิคจำนวน 2 ราย จากผู้เข้ายื่นข้อเสนอมาทั้งหมด 5 ราย โดย 2 รายดังกล่าว ได้แก่ กลุ่มกิจการร่วมค้า JVCC และ บริษัท เบสท์รินกรุ๊ป จำกัด
โดยทั้ง 2 รายจะเสนอราคาด้วยวิธีการทางอิเล็กทรอนิกส์ในวันที่ 22 เม.ย.นี้ เลื่อนจากกำหนดเดิมในวันที่ 20 เม.ย. เนื่องจากการพิจารณาตรวจสอบคุณสมบัติและรายละเอียดด้านเทคนิคของผู้เสนอราคาที่ต้องใช้ความละเอียดรอบคอบและระยะเวลาในการพิจารณา
อนึ่ง โครงการจัดซื้อรถโดยสารปรับอากาศใช้เชื้อเพลิงธรรมชาติ (NGV)จำนวน 489 คันด้วยวิธีการทางอิเล็กทรอนิกส์ (ครั้งที่ 3) ราคากลางยังคงอยู่ที่ 3.65 ล้านบาท/คัน
 
ที่มา: สำนักข่าวอินโฟเควสท์